钦定古今图书集成/明伦汇编/宫闱典/第065卷 > 金
## 钦定古今图书集成/明伦汇编/宫闱典/第065卷 > 金

金定皇太子卤簿，用唐、宋仪礼，又定常行导从仪。
按《金史仪卫志》：皇太子卤簿，受册宝、谢庙大礼，大朝
会则用之。有司奏用唐、宋仪礼，诏止用千人。中道清
游队二十四人：折冲都尉一人，白泽旗一，五人，弩四、
弓六、槊八。并骑。清道直荡队一十八人，折冲都尉二
人，槊四，弓矢十二。并骑。诞马四，八人。正直旗队三十
三人：果毅都尉一人，重轮旗一，驯犀旗二，野马旗一，
驯象旗二，旗各五人，并骑。细引队一十四人：果毅都
尉二人，弓矢六，槊六。槊与弓矢相间，并骑。前部鼓吹
九十八人，并骑。府史二人。金钲、扛鼓各二，大鼓十二，
长鸣八，铙鼓二，箫六，笳六，帅兵官二，节鼓二，小鼓十
二，中鸣八，桃皮筚篥四，歌四，拱辰管六，筚篥六，大横
吹十二，羽葆鼓二，帅兵官二，伞扇八，梅红伞二，大雉
扇四，中雉扇二，小舆一十八人，导引官一十二人，中
允二人，谕德二人，庶子二人，詹事二人，太师一人，太
傅一人，太保一人，少师一人，在金辂后，并骑。亲、勋、翊
卫围子队七十四人，郎将二人，仪刀七十二，并骑。金
辂七十人，三卫队一十八人，执仪刀。厌角队六十二
人：郎将一人，祥云旗一，五人，弩三，弓矢七，槊十五，并
骑。又郎将一人，祥云旗一，五人，弩三、弓矢七，槊十五，
并骑。朱团扇一十六人，司御率府校尉四人，骑；朱团
扇三，紫曲盖三，大角一十八，后部鼓吹五十四人，并
骑。管辖指挥一人，金钲、扛鼓各一，铙鼓二，箫六，歌六，
筚篥六，节鼓一，主帅二人，笛六，笳四，拱辰管六，小横
吹十，主帅二人，后拒队四十六人：果毅都尉一人，骑
三角兽旗一，五人，弩四，弓矢十六，槊二十。外仗左行
二百四人，牙门十六人，并骑。牙门旗一，三人，监门校
尉三人，郎将一人，班剑九。前第一队二十七人：司御
率府一人，果毅都尉一人，折冲都尉一人，主帅一人，
并骑。绛引幡三，首九人，麟头竿二，仪锽斧二，弓矢二，
麟头竿二，仪锽斧二，朱刀盾二，小戟二。第二、第三、第
四、第五队各一十四人，与第一部。麟头竿已下同。后
第一队四十七人。牙门旗一，三人，监门校尉三人，果
毅都尉一人，主帅一人。绛引幡三，九人。鹖鸡旗一，五
人。槊四，弩三，槊四，弓矢三，朱刀盾二、小戟二。并骑。后
第二队二十九人：果毅都尉一人，纲子旗一，五人，槊
五、弩三、槊五、弓矢三、槊三、弓矢四。并骑；后第三队二
十九人：果毅都尉一人，黄鹿旗一，五人，槊五、弩三、槊
五、弓矢三、槊三、弓矢四。并骑。右行二百四人，排列并
同。又太子常行仪卫导从六十二人，伞子二人，并
服梅红绣罗双盘凤袄，金花悫头，涂金银束带。凡从
物鐁锣、唾盂、水罐等事，并用银金饰。伞用梅红罗坐
麒麟金浮图。椅用金镀银圈双戏麒麟，椅背红绒绦
结。殿庭与宴𧝋用绣罗间金盘凤，卓衣则用绣罗独
角间金盘兽。东宫视事，朱髹饰椅，涂金银兽衔，红绒
绦结。明金团花椅背案衣则用素罗，色皆梅红，蒙帕
踏脚同。

### 太宗天会十年二月庚午以太祖孙亶为谙班勃极烈

按《金史太宗本纪》云云按《熙宗本纪》。熙宗弘基。
武庄靖孝成皇帝，讳亶，本讳合剌，太祖孙，景宣皇帝
子。母蒲察氏。天辅三年己亥岁生。天会八年，谙班勃
极烈杲薨，太宗意久未决。十年，左副元帅宗翰、右副
元帅宗辅、左监军完颜希尹入朝，与宗干议曰：“谙班
勃极烈虚位已久，今不早定，恐授非其人。合剌，先帝
嫡孙，当立。”相与请于太宗者再三，迺从之。四月庚午，
诏曰：“尔为太祖之嫡孙。故命尔为谙班勃极烈。其无
自谓冲幼，狎于童戏，惟敬厥德。”谙班勃极烈者，太宗
尝居是官，及登大位，以命弟杲。杲薨，帝定议为储嗣，
故以是命焉。十三年正月己巳，太宗崩，庚午即皇帝
位。按《宗翰传》：初，太宗以斜也为谙班勃极烈。天会
八年，斜也薨，久虚此位。而熙宗宗峻子，太祖嫡孙，宗
干等不以言太宗，而太宗亦无立熙宗意。宗翰朝京
师，谓宗干曰：“储嗣虚位颇久，合剌先帝嫡孙，当立，不
早定之，恐授非其人。”宗翰日夜未尝忘此。遂与宗干、
希尹定议，入言于太宗，请之再三。太宗以宗翰等皆
大臣，义不可夺，乃从之。遂立熙宗为谙班勃极烈。

### 熙宗皇统二年春三月戊午立子济安为皇太子

按《金史熙宗本纪》云云按《英悼太子传》：“熙宗二子悼平皇后生太子济安。贤妃生魏王道济。济安皇统
二年二月戊子生于天开殿。上年二十四始有皇子。
喜甚遣使驰报明德宫太皇太后。五日命名。大赦天
下。三月甲寅告天地宗庙。丁巳翦巳奏告天地宗庙。
戊午册为皇太子。封皇后父太尉胡塔为王，赐人口
马牛五百、驼五十、羊五千，随朝职官并迁一资，皆有
赐。”己未，诏天下。十二月，济安病剧，上与皇后幸佛寺，
焚香，流涕哀祷，曲赦五百里内罪囚。是夜薨。谥英悼
太子，葬兴陵之侧，上送至乌只黑水而还。命工塑其
像于储庆寺，上与皇后幸寺安置之。海陵毁上京宫
室，寺亦随毁。

### 海陵天德四年立子光英为皇太子

按《金史海陵本纪》，天德四年正月“丁酉，群臣请立皇
太子，从之。二月丁卯，立子光英为皇太子。庚午，诏中
外。”按《太子光英传》，光英本名阿鲁补，徒单后所生。
是时燕京转运使赵袭庆多男，故又名曰赵六，养于
同判大宗正方之家，故崇德大夫沈璋妻张氏尝为
光英保母，于是赠璋银青光禄大夫，赐宗正方钱千
万。天德四年二月，立光英为皇太子。是月，安置太祖
画像于武德殿，尽召国初尝从太祖破宁江州有功
者，得百七十六人，并加宣武将军，赐酒帛。其中有忽
里罕者，解其衣进光英曰：“臣今年百岁矣，有子十人，
愿太子寿考多男子，与小臣等。”海陵使光英受其衣。
海陵即以所服并佩刀赐忽里罕，答其厚意。后以“英”
字与“鹰隼”字声相近，改“鹰坊”为“驯鸷坊。”国号有“英国”，
又有“应国”，遂改“英国”为“寿国”，“应国”为“杞国。”宋亦改光
州为蒋州，光山县为期思县，光化军为通化军云。太
医院保全郎李中、保和大夫薛遵义，俱以医药侍光
英。李中超换宣武将军、太子左卫副率。薛遵义丁忧，
起复宣武将军、太子右卫副率。光英襁褓时养于宗
正方家，其后养于永宁宫及徒单斜也家。贞元元年，
诏朝官京官五品以下奉引，自通天门入居于东宫。
正隆元年三月二十七日，光英生日，宴百官于神龙
殿，赐京师大酺一日。四年八月，光英射鸦获之。海陵
大喜，命荐原庙，赐光英马一匹、黄金三斤，班赐从者
有差。正隆六年，海陵行幸南京，次安肃州，光英获二
兔，遣使荐于山陵。居数日，复获麞兔，从官皆称贺。赐
光英名马、弓矢，复遣使荐于山陵。六月，海陵至南京，
群臣迎谒，海陵与徒单后光英共载而入。海陵尝言：
“俟太子年十八，以天下付之，朕当日游宴于宫掖苑
囿中，以自娱乐。”光英颇警悟。海陵谓侍臣曰：“上智不
学而能，中性未有不由学而成者。太子宜择硕德宿
学之士，使辅导之，庶知古今，防过失。诗文小技，何必
作耶。至于骑射之事，亦不可不习，恐其懦柔也。”及将
亲征，后与光英挽衣号恸，海陵亦泣下曰：“吾行归矣。”
后诵《孝经》。一日，忽谓人曰：“经言三千之罪，莫大于不
孝，何为不孝？”对者曰：“今民家子博奕饮酒，不养父母，
皆不孝也。”光英默然良久，曰：“此岂足为不孝耶？”盖指
言海陵弑母事。及伐宋，光英居守，以陀满讹里也为
太子少师，兼河南路统军使，以卫护之。完颜元宜军
变，海陵遇害。都督府移文讹里也杀光英于汴京，死，
时年十二。后与海陵俱葬于大房山诸王墓次。

### 世宗大定二年立楚王允迪为皇太子诏中外

按《金史世宗本纪》云云按显宗世纪。显宗体道弘
仁英文睿德光孝皇帝，讳允恭，本讳胡土瓦，世宗第
二子，母曰明德皇后，乌林荅氏，皇统六年丙寅岁生，
体貌雄伟，孝友谨厚。大定元年十一月，世宗即位于
东京，乙酉封楚王，置官属，十二月从至中都。二年四
月己卯赐名允迪。五月壬寅立为皇太子。世宗谓之
曰：“在《礼》，贵嫡所以立卿。卿友于兄弟，接百官以礼，勿
以储位生骄慢。日勉学问，非有召命，不须侍食。”帝上
表谢。专心学问，与诸儒臣讲议于承华殿，燕闲观书，
乙夜忘倦，翼日，辄以疑字付儒臣校证。九月庚子，诏
东宫三师对皇太子称名，少师以降称臣。十一月庚
子，生辰，百官贺于承华殿，世宗赐以袭衣、良马，赐宴
于仁政殿，皇族百官皆与。自后生辰，世宗或幸东宫，
或宴内殿，岁以为常。十二月辛卯，奏曰：“东宫贺礼，亲
王及一品皇族皆北面拜伏，臣但答揖。伏望天慈，听
臣答拜，庶惇亲亲友爱之道。”世宗从之，以为定制。世
宗闻儒者郑松贤，松先为同知博州防御事，致仕，起
为左谕德，诏免朝参，令辅太子读书。松以友谕自处。
帝尝顾松使取服带，松对曰：“臣忝谕德，不敢奉命。”帝
改容称善。自是益加礼遇，每出猎获鹿，辄分赐之。四
年九月，纳妃徒单氏，行亲迎礼。故事，大驾卤簿天子
乘玉辂，皇太子卤簿乘金辂。六年，世宗行自西京还
都，礼官不知皇太子自有卤簿金辂，乃请太子就乘
大驾，缀辂行在天子之前。上疑其非礼，详阅旧典，礼
官始觉其误。于是礼部郎中李邦直、员外郎李山削
一阶，太常少卿武之才、太常丞张子羽、博士张矩削
两阶。顷之，礼官议受册谒谢太庙，服常朝服、乘马。世

孔子曰：‘礼与其奢也宁俭’。不当轻易如此。”又曰：“右丞
苏保衡虽汉人不通经史，参政石琚通经史而不言，
前日礼官既已削夺，犹不惧邪？其具前代典礼以闻，
朕将择而处之。”久之，将授太子册宝，仪注备仪仗告
太庙，上曰：“朕受尊号谒谢，乃用故宋真宗故事，常朝
服乘马，皇太子乃用备礼，前后不称，甚无谓也。”谓右
丞相良弼、左丞守道曰：“此卿等不用心所致。”良弼等
谢曰：“臣愚虑不及此。”上复曰：“此文臣因循故也。”是年
十月甲申，祫享于太庙，行亚献礼。七年，帝有疾，诏左
丞守道侍汤药，徙居琼林苑临芳殿调治。八年正月
甲戌，改赐名允恭。庚戌，受皇太子册宝，帝上表谢。九
年五月，世宗命避暑于草泺，隋王惟功从行，其应从
行者，皆给道路费。帝奏曰：“远去阙廷，独就凉地，非臣
子所安，愿罢行。”世宗曰：“汝体羸弱，山后高凉，故命汝
往。”丁丑，百官奉辞于都城之北，再拜，帝答拜。是月，百
官承诏具笺问起居。六月，百官问起居如前。八月乙
酉，至自草泺，百官迎谒于都城之北，如送仪。丙戌，入
见，世宗曰：“吾儿相别经夏，极甚思忆也。”九月，诏皇太
子供膳勿月支，岁给五千万。十年八月，帝在承华殿
经筵，太子太保寿王爽启曰：“殿下颇未熟本朝语，何
不屏去左右汉官，皆用女直人。”帝曰：“谕德、赞善及侍
从官，曷敢辄去？”爽乃揖而退。帝曰：“宫官四员，谓之谕
德、赞善，义可见矣。而反欲去之，无学故也。”有使者自
山东还，帝问民间何所苦，使者曰：“钱难最苦。官库钱
满，有露积者，而民间无钱，以此苦之。”帝曰：“贮之空室，
虽多奚为。”谓户部尚书张仲愈曰：“天子富藏天下，何
必独在府库也。”因奏曰：“钱在府库，何异铜矿在野。乞
流转使公私俱利。”世宗嘉纳，诏有司议行之。十一月
丁亥，有事于圆丘，帝行亚献礼。十二年五月，世宗闻
德州防御使胡剌谋叛，因曰：“朕于亲亲之道未尝不
笃，而辄敢如此。”帝徐奏曰：“叔胡剌性荒纵，耽娱乐，而
无子嗣，忽如此狂谋，望更阅实之。”十月己未，祫享于
太庙，帝摄行祀事。十二年十月，承诏与赵王惟中、曹
王惟功猎于保州、定州。十一月甲午，还京师。十四年
四月乙亥，世宗御垂拱殿，帝及诸王侍侧。世宗论及
兄弟妻子之际，世宗曰：“妇言是听，而兄弟相违，甚哉！”
帝对曰：“《思齐》之诗曰：‘刑于寡妻，至于兄弟，以御于家
邦’。臣等愚昧，愿相励而修之。”因引《棠棣》“华萼相承”，“脊
令急难”之义，为文见意，以诫兄弟焉。十五年，世宗诏
五品职事官谢见皇太子。十七年五月甲辰，侍宴于
常武殿，典食令《涅合》进粥。帝将食，有蜘蛛在粥碗中，
《涅合》恐惧失措。帝从容曰：“蜘蛛吐丝乘空，忽堕此中
尔岂汝罪哉。”十月己卯祫享于太庙摄行祀事。十九
年四月戊申有事于太庙摄行祀事。丁巳，詹事乌《林
答》愿入谢帝命取悫头腰带。官属请曰：“此见宰相师
傅之礼也。”帝曰：“愿事陛下久，以此加敬尔。”皆曰：“非臣
等所及。”十一月，改葬明德皇后于坤厚陵。帝徒行挽
灵车，遇大风雪，左右进雨具，帝却之。比至坟所，衣尽
霑湿，观者无不下泪。海陵虽贬黜为庶人，宗干尚称
明肃皇帝，议者以为未尽。帝具表奏论，世宗嘉纳之。
于是宗干削去帝号，降封辽王。二十四年，世宗将幸
上京，诏帝守国，作《守国之宝》以授之。其遣使祭享，五
品以上官及事利害重者，遣使驰奏；六品以下官，其
馀常事，并听裁决。每二日一次于集贤殿受尚书省
启事。京朝官遇朔望，具朝服问候。车驾在路，每二十
日一遣使问起居；已达上京，每三十日一问起居。世
宗曰：“今巡幸或能留三二年，以汝守国，譬之农家种
田，商人营利，但能不坠父业，即为克家子也。”帝对曰：
“臣在东宫二十馀年，过失甚多。陛下以明德皇后之
故，未尝见责，臣诚愚昧，不克负荷，乞备扈从。”世宗曰：
“凡人养子，皆望投老得力。朕留太尉、左右丞参政辅
汝，彼皆国家旧人，可与商议。且政事无难，但用心公
正，无纳谗邪。一月之后，政事自熟。”帝流涕坚辞，左右
为之感动。三月，世宗如上京，帝守国留中都。初，帝在
东宫，或携中侍步于芳苑，中侍出入禁中，未尝限阻。
此辈见帝守国，各为得意。帝知之，谓诸侍中曰：“我向
在东宫，不亲国政，日与汝辈语话。今既守国，汝等有
召命，然后得入。”五月，世宗至上京，赐敕书曰：“朕以前
月八日到辽阳，此月二日达上京。翌日，祀庆元庙。省
方观民，古之制也。汝守国任重，夏暑方炽，益当自爱，
无贻朕忧。”帝谓徒单克宁曰：“车驾巡幸，以国事见属，
刑名最重，人之死生系焉。凡有可议，当尽至公。比主
上还都，勿有废事。”自是，凡启禀刑名，帝自披阅，召都
事，委曲折正，移晷忘倦。或赐之食，近侍报瑶池位莲
开，当设宴。帝曰：“圣上东巡，命我守国，何敢宴游废事，
采致数花足矣。”七月，遣子金源郡王麻达葛奉表问
起居，请世宗还都。十一月壬寅，帝冬猎。辛亥，还都。二
十五年正月乙酉，免群臣贺礼。帝自守国，深怀谦抑，
宫臣不庭拜，启事时不侍立，免朔望礼。京朝朔望日
当具公服问候，并停免。至是，群臣当贺，亦不肯受。甲寅，帝如春水。二月庚申，还都。丁卯，遣子金源郡王麻
达葛奉表贺万春节。四月久不雨，帝亲祷，即日霑足。
六月甲寅，帝不豫。庚申，崩于承华殿。世宗自上京还，
次天平山好水川，讣闻，为位临奠于行宫之南，大恸
者久之。亲王、百官、皇族命妇及侍卫皆会哭，世宗号
泣还宫。比至中都，为位奠哭者凡七焉。世宗以豳王
永成为中都留守来护丧，遣滕王府长史再兴、御院
通进阿里剌来保护。金源郡王遣左宣徽使唐括鼎
来致祭。诏妃徒单氏及诸皇孙丧服并加汉制。帝在
储位久，恩德在人者深，每日三时哭临，侍卫军士皆
争入临，伏哭于承华殿下，声殷如雷。中都百姓市门
巷端为位恸哭。七月壬午朔，赐谥“宣孝太子。”九月庚
寅，殡于南园熙春殿。己酉，世宗至自上京，未入国门，
先至熙春殿致奠，恸哭久之。比葬，亲临者六。帝事世
宗，凡巡幸西京、凉陉及上陵、祭庙、谒衍庆宫，田猎、观
稼、拜天、射柳，未尝去左右。上有事于圆丘及亲享于
太庙，则行亚献礼，不亲祀则摄行祀事。国有大庆，则
率百官上表贺正旦，万春节，则总班上寿。冬十月庚
戌朔，宰相以下朝见于庆和殿，太尉完颜守道上寿，
世宗追悼凄怆者久之。十一月甲申，灵驾发引，世宗
路祭于都城之西。庚寅，葬于大房山。世宗欲加帝号，
以问群臣，翰林修撰赵可对曰：“唐高宗追谥太子弘
为孝敬皇帝。”左丞张汝弼曰：“此盖出于武后。”遂止。乃
建庙于衍庆宫，后祭用三献，乐用《豋歌》。二十六年，立
子璟为皇太孙。二十九年，世宗崩，太孙即位，是为章
宗。五月甲午，追谥体道弘仁英文睿德光孝皇帝，庙
号显宗。丁酉，祔于太庙，陵曰裕陵。帝天性仁厚，不忍
刑杀。梁檀儿盗金银叶怜其母老。李福兴盗段匹。值
坤厚陵礼成，家令本把盗银器值万春节，皆委曲全
活之，亡失物者，责其偿而不加罪。闻四方饥馑，辄先
奏加赈赡。因田猎出巡，所过问民间疾苦，敬礼大臣，
友爱兄弟。葬明德皇后于坤厚陵，诸妃皆祔。自磐宁
宫发引，赵王惟中以其母轜车先发，令张黄盖者前
行，帝呼执盖者不应。少府监张谨言欲奏其事，帝止
之。尝作《重光座铭》及刻左右铭于小玉碑，并刻其碑
阴，皆深有理致。最善射而不殚物。尝奉诏拜陵，先猎，
射一鹿获之，即命罢猎，曰：“足奉祀事，焉用多杀好生？”
盖其天性云。按《礼志》，正旦生日皇太子受贺仪。大
定二年，世宗命有司议亲王百官及妃主命妇见皇
太子礼。有司按唐、宋旧仪，拟亲王宗室贺皇太子，依
册毕受贺礼。然《唐礼》，元正复有降阶见伯叔，答群官
再拜之文，又无妃、主命妇见太子之礼。稽古令文，应
致恭之官相见，或贵贱殊隔，或长幼亲戚，任从私礼。
自今若在东宫候皇太子便服，则当从私礼接见。若
三师以下，遇皇太子诞日在御前，则候皇太子先进
酒毕，百官望皇太子再拜，班首跪进酒，又再拜。若赐
酒，即当殿跪饮毕，又再拜。以为定制，命班行之。十二
月晦，皇太子奏状曰：“按《礼》文，亲王并一品宗室，皆北
面拜伏，臣但答揖而已。虽曰尊宗子，而在长幼惇叙
之间，诚所未安。当时遽蒙颁降，未获谦让。明日元正，
有司将举此礼，伏望圣慈许臣答拜，庶敦亲亲友爱
之义。”上从其请，命尚书省颁下所司。若皇太子生日，
则公服左上露台栏子外先再拜，二阁使齐揖入栏
子内拜跪，祝毕，就拜兴，复位，再拜，又再拜。栖台进酒，
退跪，候饮毕，接盏复位，转台与执事者再拜。宣徽使
以酒进，皇帝亲赐酒，接盏稍退，跪饮毕，宣徽使接盏
复位，再拜，复揖入栏子内，跪，搢笏。受赐物毕，出笏，兴，
复位，再拜，退，更衣，入殿，稍东西向立。皇妃等进劝生
日酒，皇太子跪，皇妃等亦跪，饮毕，各再拜。群官致贺，
则其日质明皆公服集于门外。少詹事奏请内严，又
奏外备。典仪引升座。文武宫臣入就庭下，重行北向
立。典仪曰：“再拜。”在位官皆再拜。班首稍前跪奏：“元正
首祚，生日则云庆诞令辰，伏惟皇太子殿下福寿千
秋。”贺毕复位。典仪曰：“再拜。”宫臣皆再拜，坐受，分东西
序立。次引东宫三师于殿上，三少于殿柱外，北向东
上立。皇太子诣南向褥位，典仪曰：“再拜”，师少皆再拜，
班首同前称贺复位。执事者酌酒一卮，班首奉进，乐
作，饮讫，乐止。回劝师少毕，各复位。典仪赞：“师少再拜”，
皇太子答拜。帅少出，皇太子就坐。次引亲王入栏子
内，一品宗室于栏子外，馀宗室序班庭下再拜。致贺、
进酒如上仪。皇太子答拜毕，就坐。复引随朝三师、三
公、宰执于殿上，三品以上职事官于露阶上，四品以
下于庭下，北向，每等重行，以东为上。立皇太子诣褥
位，《典仪》曰：“再拜。”上下皆再拜。毕，班首少前致贺，复位。
执事者酌酒一卮，班首奉进，乐作，饮毕乐止。如有进
献如常仪。回劝三师、三公。馀殿上群官，则令执事者
以盘行酒。饮毕，典仪曰：“再拜。”上下皆再拜，乃答拜。引
群官以次出，少詹事跪奏礼毕。自是岁贺为定制。
又皇太子与百官相见仪，三师、三公栏子内北向躬
揖班首，稍前问候。皇太子离位，稍前正南立答揖。宰
执及一品职事官，扣栏子北向躬揖，答揖如前。二品职事官栏子外向南躬揖。皇太子起揖。三品职事官
露阶稍南躬揖。皇太子坐揖。四品以下职事官，庭下
躬揖，跪问候。皇太子坐受。太子太师、太傅、太保与随
朝三师同，东宫三少与随朝二品同。詹事以下并在
庭下面北，每品重行，以东为上，再拜，稍前问候，又再
拜，皇太子坐受，大定二年所定也。七年，定制，皇太子
赴朝，许与亲王、宰执相见，馀官宗室并回避，后亦许
与枢密使、副、御史大夫、判宗正、东宫三师相见。九年，
定制，凡皇太子出，于都门三里外，设褥位。三公、宰执
以下公服重行，立皇太子便服，三公宰执以下鞠躬，
班首致辞云：“青宫万福。”再拜。皇太子答拜，退迎送皆
同。

大定六年，定“皇太子金辂之制。”

按《金史世宗本纪》。不载按舆服志。皇太子车制。大
定六年十二月奏“皇太子金辂典故制度。及上用金
辂仪式。奉敕详定。辀旗旗首及应用龙者，更以麟为
饰，省去障尘等物。上用金辂名件色数依上公，以九
为节，减四分之一。上用辂轼前有金龙改为伏鹿。轼
上坐龙改为凤。旗十二旒改为九。驾赤骝六减为四。
及帘褥用黄罗处，改用梅红。馀并具体成造。”其制，赤
质，金饰诸末。重较，箱画《虞文》鸟兽，黄屋。轼作赤伏鹿。
龙辀，金凤一。轼前设障尘，朱盖黄里。轮画朱牙。左建
九旒，右载翕戟。旗首衔金龙头，结绶及铃緌。八鸾在
衡，二铃在轼。驾赤骝四。金鍐方𨰿，插翟尾，镂钖鞶缨
九就。皇帝辂自顶至地高一丈七尺。今“閷四分之一，
为一丈三尺二寸，修广之閷亦如之。”

大定八年春正月庚辰，行皇太子册礼。

按《金史世宗本纪》云云。按《礼志》册皇太子仪：“大定
八年正月册皇太子。礼官拟奏，皇太子乘舆至翔龙
门，东宫官导从，不乘马。册皇太子前三日，遣使同日
奏告天地宗庙。册前一日，宣徽院帅鸾仪司设御座
于大安殿当中，南向，设皇太子次于门外之东，西向。
又设文武百僚应行事官、东宫官等次于门外之东
西”廊，又设册宝幄次于殿后东厢，俱南向。又设受册
位于殿庭横阶南。工部官与监造册宝官公服自制
造所导引册宝床，由宣华门入，约宣徽院同。进呈毕，
赴幄次安置。大乐令帅其属，展《乐县》于庭。其日，兵部
帅其属设黄麾仗于大安殿门之内外。其日质明，文
武百僚应行事官并朝殿入次。东宫官各朝服，自东
宫乘马导从，至左翔龙门外下马，各就次。通事舍人
分引百官入立班，东西相向。次引侍中、中书令、门下
侍郎、中书侍郎及捧舁册宝官诣殿后幄次前立。少
顷，奉册宝出幄次，由大安殿东降，至庭中褥位权置
讫，奉引册宝官立于其后。皇太子服远游冠、朱明衣，
出次执圭。三师、三少已下导从，立于门外。侍中奏：“中
严。”符宝郎奉八宝由东西偏门分入，升置御座之左
右。侍中奏：“外办。”内侍承旨索扇，扇合，皇帝服通天冠、
绛纱袍以出，曲直华盖侍卫如常仪。鸣鞭，宫县乐作，
皇帝出自东序，即御座，炉烟升，扇开、帘卷，乐止。典赞
仪引皇太子入门，宫县乐作，至位，乐止。师少已下从
入，立于皇太子位东南，西向。典仪赞皇太子再拜，搢
圭，舞蹈，又再拜。奏“圣躬万福”，又再拜。引近东西向立。
师少以下并奉引册宝官等，各赴百官东班，乐作，至
位，乐止。通事舍人引百官俱横班北向。典仪赞“拜”，在
位官皆再拜，搢笏，舞蹈，又再拜。起居又再拜。毕，百官
各还东西班，师少以下并行事官各还立位。典赞仪
引皇太子复受册位，乐作，至位，乐止。侍中承旨称：“有
制。”皇太子以下应在位官皆再拜躬身。侍中宣制曰：
“册某王为皇太子。”又再拜。通事舍人、太常博士引中
书令诣读册位，中书侍郎引册匣置于前，捧册官西
向跪捧。皇太子跪，读毕，俛伏，兴。皇太子再拜。中书令
诣捧册位，奉册授皇太子，搢圭，跪受册，以授右庶子；
右庶子跪受，皇太子俛伏，兴；右庶子以册兴，置于床；
中书令以下退复本班。次通事舍人、太常博士引侍
中诣奉宝位，门下侍郎引宝盝立于其右。侍中奉宝
授皇太子，搢圭，跪受，以授左庶子，左庶子跪受，皇太
子俛伏，兴；左庶子以宝兴，置于床。侍中以下退复本
班。典仪赞：“再拜毕，引皇太子退。初行乐作，左右庶子
帅其属舁册宝床以出，出门乐止。侍中奏‘礼毕’。”内侍
承旨索扇。扇合，帘降，鸣鞭，乐作，皇帝降座，入自西序，
还后阁，侍卫御如来仪，扇开，乐止。侍中奏解严。所司
承旨放仗卫以次出。皇太子入次，改服公服还东宫
导从如来仪。册后二日，兵部设黄麾仗于仁政殿门
之内外，陈设并如大安殿之仪。百官服朝服，皇太子
公服，至次，改服远游冠、朱明衣。通事舍人引百官入，
至阶下立班，东西相向。典仪引皇太子执圭出次，立
于门外。侍中奏：“中严。”少顷，又奏：“外办。”皇帝出自东序，
即座，帘卷。通事舍人引百官俱横班北向。典仪赞“拜”，
在位官皆再拜。搢笏，舞蹈，又再拜。起居又再拜。讫，分
班。皇太子捧表入，至拜表位立。俟阁门使将至，单跪
捧表。阁门使接表，皇太子俛伏，兴。典仪赞再拜，搢圭舞蹈，又再拜。俟读表毕，侍中承旨退称有制，典仪赞
再拜，兴，躬身。侍中宣讫，典仪赞再拜，搢圭，舞蹈，又再
拜。引皇太子退。侍中奏礼毕。扇合，鸣鞭，入西序，还后
阁，侍卫如来仪。侍中奏：“解严放仗”，百官以次出。后二
日，百官奉表称贺如常仪。又皇太子受册恭谢太
庙仪。其日质明，东宫应从官各服朝服，所司陈卤簿
金辂于左掖门外，皇太子服远游冠、朱明衣，升舆以
出。至金辂所，降舆升辂，左庶子已下夹侍，三师、三少
乘马导从，馀官亦皆乘马以从。东行，由太庙西阶转
至庙，不鸣铙，吹至庙西偏门外，降辂，步进，由东偏门
入幄次，改服衮冕，出次，执圭，自南神东偏门入，宫官
并太常寺官皆从皇太子入诣殿庭东阶之东，西向
立。典仪赞再拜讫，升自西阶，诣始祖神位前，北向再
拜。讫，以次诣逐室行礼，并如上仪。讫，降自西阶，复西
向位。俟典仪称：“礼毕”，出东神北偏门，谒别“庙如上仪
讫，归幄次，改服《远游冠》”、朱明衣，出次步至庙门外，升
辂。过庙门，鸣铙而行。至左掖门外，降辂，升舆以入。将
士各还本所。后一日，于东宫受群官贺，如元正受贺
之仪。

大定二十六年十一月。立原王右丞相为皇太孙
按《金史世宗本纪》云云。按《章宗本纪》。章宗宪天光
运仁文义武神圣英孝皇帝。讳璟。小字麻达葛。显宗
嫡子也。母曰孝懿皇后徒单氏。大定八年世宗幸金
莲川。秋七月丙戌。次冰井。上生。翌日世宗幸东宫。宴
饮欢甚。语显宗曰：“祖宗积庆而有今日。社稷之福也。”
又谓司徒李石、枢密使纥石烈志宁等曰：“朕子虽多，
皇后止有太子一人，幸见嫡孙又生于麻达葛山，朕
尝喜其地衍而气清，其以山名之。”群臣皆称万岁。十
八年，封金源郡王。始习本朝语言文字及汉字经书，
以进士完颜匡、司经徐孝美等侍读。二十四年，世宗
东巡，显宗守国，上奉表诣上京问安，仍请车驾还都。
世宗嘉其意，赐敕书答谕。二十五年三月，万春节，复
奉表朝贺。六月，显宗崩，世宗遣滕王府长史台御院
通进膏来护视。十二月，进封原王，判大兴府事。入以
国语谢，世宗喜且为之感动，谓宰臣曰：“朕尝命诸王
习本朝语，惟原王语甚习，朕甚嘉之。”谕旨曰：“朕固知
汝年幼，服制中未可付以职，然政事亦须学，京辇之
任，姑试尔才，其勉之。”二十六年四月，诏赐名璟。五月，
拜尚书右丞相。世宗谓曰：“宫中有舆地图，观之可以
具知天下远近厄塞。”又谓宰臣曰：“朕所以置原王于
近辅者，欲令亲见朝廷议论，习知政事之体故也。”十
一月，诏立为皇太孙，称谢于庆和殿。世宗谕之曰：“尔
年尚幼，以明德皇后嫡孙惟汝一人，试之以事，甚有
可学之资，朕从正，立汝为皇太孙。建立在朕，保守在
汝。宜行正养德，勿近邪佞，事朕必尽忠孝，无失众望，
则惟汝嘉。”二十七年三月，世宗御大安殿，授皇太孙
册赦中外。丁巳，谒谢太庙及山陵，始受百官笺贺。二
十八年十二月乙亥，世宗不豫，诏摄政听授五品以
下官。丁亥，受摄政之宝。二十九年春正月癸巳，世宗
崩，即皇帝位。按《徒单克宁传》，大定二十五年，“左丞
相守道赐宴北部，诏克宁行左丞相事。是时世宗自
上京还，次天平山清暑，皇太子薨于京师，诸王妃主
入宫吊哭，奴婢从入者多，颇喧杂不严，克宁遣出之，
身护宫门，严饬殿延，宫门禁卫如”法，然后听宗室外
戚入临，从者有数。谓东宫官属曰：“主上巡幸，未还宫
阙，太子不幸，至于大故。汝等此时能以死报国乎？吾
亦不敢爱吾生也。”辞色俱厉，闻者肃然敬惮。章宗时
为金源郡王，哀毁过甚。克宁谏曰：“哭泣，常礼也。郡王
身居冢嗣，岂以常礼而忘宗社之重乎！”召太子侍读
完颜匡曰：“尔侍太子日久，亲臣也。郡王哀毁过甚，尔
当固谏，谨视郡王，勿去左右。”世宗在天平山，皇太子
讣至，哀恸者屡矣，闻克宁严饬宫卫，谨护皇孙，嘉其
忠诚而愈重之。九月，世宗还京师。十一月，克宁表请
立金源郡王为皇太孙，以系天下之望，其略曰：“今宣
孝皇太子陵寝已毕，东宫虚位，此社稷安危之事。陛
下明圣，超越前古，宁不察此？事贵果断，不可缓也。缓
之则起觊觎之心，来谗佞之言。谗佞之言起，虽欲无
疑，得乎？兹事深可畏，大可慎。而不畏不慎，岂惟储位
久虚，而骨肉之祸自此始矣。臣愚不避危身之罪，伏
愿亟立嫡孙金源郡王为皇太孙，以释天下之惑，塞
觊觎之端，绝构祸之萌，则宗庙获安，臣民蒙福。臣备
位宰相，不敢不尽言，惟陛下裁察。”逾月，有诏起复皇
孙金源郡王，判大兴尹，封原王。世宗诸子中，赵王永
中最长，其母张元征女，元征子汝弼为尚书左丞。二
十六年，世宗出汝弼为广平尹，于是左丞相守道致
仕，遂以克宁为太尉兼左丞相，原王为右丞相，因使
克宁辅导之。原王为丞相，方四日，世宗问之曰：“汝治
事几日矣？”对曰：“四日。京尹与省事同乎？”对曰：“不同。”上
笑曰：“京尹浩穰，尚书省总大体，所以不同也。”数日，复
谓原王曰：“宫中有四方地图，汝可观之，知远近厄塞

京师。”克宁曰：“郡县钱尽入京师，民间钱益少矣。若起
运其半，其半变折轻赍，庶几钱货流布也。”上嘉纳之。
章宗虽封原王为丞相，克宁犹以未正太孙之位，屡
请于世宗。世宗叹曰：“克宁，社稷之臣也。”十一月戊午，
宰相入见于香阁，既退，原王已出，克宁率宰臣屏左
右，奏立太孙，世宗许之。庚申，诏立原王右丞相，为皇
太孙。按《丞相襄传》，襄进拜平章政事，封萧国公。世
宗以金源郡王世嫡皇孙，将加王爵，诏择国号。襄曰：
“为天下大计，必先正其本。原者本也，请封原。”从之。
按《完颜匡传》，大定十九年，章宗年十馀岁，显宗命詹
事乌林答愿择德行淳谨，才学该通者，使教章宗兄
弟。阅月，愿启显宗曰：“豳王府教读完颜撒速、徐王府
教读仆散讹可二人可使教皇孙兄弟。”显宗曰：“典教
幼子，须用淳谨者。”已而召见于承华殿西便殿，显宗
问其年，对曰：“臣生之岁，海陵自上京迁中都，岁在壬
申。”显宗曰：“二十八岁，尔詹事乃云三十岁，何也？”匡曰：
“臣年止如此，詹事谓臣出入宫禁，故增其岁言之耳。”
显宗顾谓近臣曰：“笃实人也。”命择日使皇孙行师弟
子礼。七月丁亥，宣宗、章宗皆就学。显宗曰：“每日先教
汉字。至申时，汉字课毕，教女直小字习国朝语。”因赐
酒及彩币。顷之，世宗诏匡、讹可俱充太子侍读。寝殿
小底驼满，九住问匡曰：“伯夷、叔齐何如人？”匡曰：“孔子
称夷、齐求仁得仁。”九住曰：“汝辈学古，惟前言是信。夷、
齐轻去其亲，不食周粟，饿死首阳山，仁者固如是乎？”
匡曰：“不然。古之贤者，行其义也，行其道也。伯夷思成
其父之志，以去其国；叔齐不苟从父之志，亦去其国。
武王伐纣，夷齐叩马而谏，纣死，殷为周。夷齐不食周
粟，遂饿而死。正君臣之分，为天下后世虑至远也。非
仁人而能若是乎？是时世宗如春水，显”宗从二人者
马上相语，遂后显宗。迟九住至，问曰：“何以后也？”九住
以对。显宗叹曰：“不以女直文字译经史，何以知此？主
上立女直科举，教以经史，乃能得其渊奥如此哉！”称
善者良久，谓九住曰：“《论语》‘知之为知之，不知为不知’。
是知也，汝不知不达，务辩口以难人。出是观之，人之
学不学，岂不相远哉！”显宗尝谓中侍局都监蒲察查
剌曰：“入殿小底完颜讹出、侍读完颜撒速，与我同族，
汝知之乎？”对曰：“不知也。”显宗曰：“撒速，始祖九世孙，讹
出保活里之世也。始祖兄弟皆非常人，汝何由知此？”
显宗命匡作《睿宗功德歌》，教章宗歌之。其词曰：“我祖
睿宗，厚有阴德。国祚有传，储嗣当立。满朝疑惧，独先
启策。徂”征三秦，震惊来附。富平百万，望风奔仆。灵恩
光被，时雨春旸；神化周浃，春生冬藏。盖取宗翰与睿
宗定策立熙宗，及平陕西，大破张浚于富平也。二十
三年三月万春节，显宗命章宗歌此词侑觞，世宗愕
然曰：“汝辈何因知此？”显宗奏曰：“臣伏读《睿宗皇帝实
录》，欲使儿子知创业之艰难。”命侍读撒速作歌教之。
世宗大喜，顾谓诸王侍臣曰：“朕念睿宗皇帝功德，恐
子孙无由知。皇太子能追念作歌，以教其子，嘉哉盛
事！朕之乐岂有量哉！卿等亦当诵习，以不忘祖宗之
功。”命章宗歌数四，酒行极欢，乙夜乃罢。二十五年，匡
中礼部策论进士。是岁，世宗在上京，显宗监国。二月
甲辰，御试前一日癸卯，读卷官吏部侍郎李晏、棣州
防御使把内刺、国史院编修官夹古衡、国子助教尼
庞古鉴进禀策题，问：“契敷五教，皋陶明五刑，是以刑
措不用，比屋可封。今欲兴教化，措刑罚，振纪纲，施之
万世，何术可致？匡已试。”明日入见，显宗问：“对策云何？”
匡曰：“臣熟观策问：‘敷教、措刑两事不详，‘振纪纲’一句，
祇作两事对策，必不能中’。”显宗命匡诵所《对策》终篇，
曰：“是亦当中。”匡曰：“编修衡、助教鉴，长于选校，必不能
中。”已而匡果下第。显宗惜之，谓侍臣曰：“我只欲问教
化刑罚两事。”乃添“‘振纪纲’一句，命删去，李晏固执不
可，今果误人矣。”谓侍正石敦寺家奴，唐括曷答曰：“侍
读二十一年府试不中，我本不欲侍读再试，恐伤其
志，今乃下第，使人意不乐。”是岁，初取止四十五人，显
宗命添五人，仆散讹可中在四十五人，后除书画直
长。匡与讹可俱为侍读，匡被眷遇特异，显宗谓匡曰：
“汝无以讹可登第怏怏，但善教金源郡王，何官不可
至哉？”是岁，显宗薨，章宗判大兴尹，封原王，拜右丞相，
立为皇太孙，匡仍为太孙侍读。

### 卫绍王大安二年八月乙丑立子胙王从恪为皇太子

按《金史卫绍王本纪》云云。按《胙王从恪传》：卫绍王
六子，大定二十六年，赐名猛安曰琚，按出曰瑄、按辰
曰璪。泰和七年，诏按辰出继郑王永蹈后，诏曰：“朕追
惟郑邸，误蹈非彝，槁窆原野，多历岁年，怛然轸怀，有
不能已，乃诏追复王爵，备礼改葬。今稽式古典，命汝
为郑王后，守其祭祀。”大安元年，封子六人为王，从恪
胙王，有任王、巩王，馀弗传。是岁，从恪为左丞相。二年
八月，立从恪为皇太子。至宁末，胡沙虎杀卫王，从恪
兄弟皆废居中都。贞祐二年，徙郑州。四年，徙居南京天兴元年，崔立以从恪为梁王，汴京破，死焉。

### 宣宗贞祐元年闰九月甲申立子守忠为皇太子

按《金史宣宗本纪》云云，按《庄献太子传》：庄献太子，
名守忠，宣宗长子也。其母未详，说在《皇后传》。胡沙虎
既废卫王，时上未至，即迎守忠入居东宫。贞祐元年
闰九月甲申，立为皇太子，诏曰：“朕以眇躬，嗣服京命，
念祖宗之遗统，方夙夜以靡遑。将上以承九庙之灵，
而下以系多方之望。皇太子守忠性秉温良，地居长
嫡，以次第言之，则宜升储嗣，以典礼质之，则足惬群
情。其立为皇太子。”十月己未，以镇国上将军、太子少
保阿鲁罕为太子少师。庚申，上遣谕曰：“朕宫中每事
裁减，汝亦宜知时难，斟酌樽节也。”又谓曰：“时方多艰，
每事当从贬损，吾已放宫人百馀矣，东宫无用者亦
宜出之。汝读书人，必能知此也。”二年四月，宣宗迁汴，
留守中京。七月，召至汴，三年正月薨。上临奠殡所凡
四次。四月，葬迎朔门外五里，谥庄献。按《张行信传》，
宣宗即位，改元贞祐。行信以皇嗣未立，无以系天下
之望，上疏曰：“自古人君即位，必立太子以为储副，必
下诏以告中外。窃见皇长子每遇趋朝，用东宫仪卫，
及至丹墀，还列诸王班，况已除侍臣，而今未定其礼，
可谓名不正言不顺矣。昔汉文帝元年，首立子启为
太子者，所以尊祖庙，重社稷也。愿与大臣详议，酌前
代故事，蚤下明诏，以定其位，慎选宫僚，辅成德器，则
天下幸甚。”上嘉纳之。

贞祐三年五月辛未，立皇孙铿为皇太孙。

按《金史宣宗本纪》云云。按《庄献太子传》。贞祐三年
五月立其子鉴为皇太孙。始二岁十二月薨。四年正
月赐谥“冲怀太孙。”

贞祐四年，立遂王守礼为皇太子。

按《金史宣宗本纪》：贞祐四年春正月“乙亥，以殿前都
点检皇子遂王守礼为枢密使。己卯，立遂王守礼为
皇太子。二月甲申，诏皇太子控制枢密院事。乙酉，以
皇太子既总枢务，诏有司议典礼，以金铸抚军之宝
授太子，启禀之际用之。戊子，宰臣以皇太子既立，服
御仪物悉与已受册同，今边事未宁，请少缓册宝之
礼。”从之。夏四月甲午，改赐皇太子名守绪。按《哀宗
本纪》：哀宗讳守绪，初讳守礼，又讳宁甲速，宣宗第三
子。母曰明惠皇后王氏，赐姓温敦氏，仁圣皇后之女
兄也。承安三年八月二十三日生于翼邸，仁圣无子，
养为己子。泰和中，授金紫光禄大夫。宣宗登极，进封
遂王，授秘书监，改枢密使。贞祐初，庄献太子守忠薨，
立皇孙鉴为皇太孙，寻又薨。四年正月己卯，立守礼
为皇太子，仍控制枢密院事。诏略曰：“子以母贵，遂王
守礼，地邻冢嫡，庆集元妃立为皇太子，其典礼有司
条具以闻。”四月甲午，用太子少保张行信言，更赐名
守绪。元光二年十二月庚寅，宣宗崩，辛卯，奉遗诏即
皇帝位。